בילד לילי

בילד לילי (באנגלית: Bild Lilli) היא בובת אופנה גרמנית שהושקה על ידי החברה "Greiner & Hausser GmbH" בשנת 1955 ויוצרה עד שנת 1964. עיצובה התבסס על דמות קומיקס באותו שם שנוצרה על ידי ריינהרד בוטיין עבור המגזין הגרמני "בילד". הבובה הועתקה על ידי רות הנדלר עבור חברת מאטל. מאטל שיווקה את הבובה בארצות הברית תחת השם ברבי. בשנת 1964 מאטל רכשה את הזכויות על בילד לילי ויצור הבובה הגרמנית הופסק.
 היסטוריה 
קומיקס
בילד לילי הופיעה לראשונה כדמות מצוירת בעיתון הגרמני "בילד" ב-24 ביוני 1952. היא נוצרה על ידי הקריקטוריסט ריינהרד בוטיין כדי למלא חלל שהושאר בעקבות כתבה שנשמטה. פאנל הקומיקס היה הצלחה מיידית, ולילי נהפכה במהירות לנוכחות קבועה בעיתונים. לילי תוארה בתור עובדת משרד אופנתית, שאופיינה באישיותה הנועזת והחצופה. הקומיקסים עקבו אחרי הרפתקאות היום יום שלה כשהיא יצאה לדייטים ועבדה.

משפטיה השנונים ועקיצותיה החדות עוררו תשומת לב מיידית מצד הקהל: "במהלך שעות העבודה אני מוכנה בשמחה להתמודד עם הביקורת שלך, אדוני המנהל, אבל עכשיו זה סוף יום העבודה ואני צריכה להקשיב לכל זה ללא תשלום." לילי הכריזה באחת מרצועות הקומיקס שלה.

בהתחלה, הקהל הדמוגרפי העיקרי של לילי היה גברים, אבל לילי, שהייתה נוחה בנשיותה ולבשה בגדים אופנתיים שהתחלפו כל פאנל והסטטוס קוו המשתנה ללא הרף של הקומיקס משכו במהרה גם קהל נשי.

בובה
דמותה של לילי הייתה כל כך פופולרית שמגזין בילד החליטו לשווק את הכוכבת העולה שלהם בתור בובת אופנה. בילד יצרו קשר עם מעצב הצעצועים מקס וייסברודט מחברת הצעצועים . וייסברודט עיצב בובת אופנה מפלסטיק בגודל 30 ס"מ עם גפיים גמישות. עיצוב הבובה אושר מיד.

הבובה לילי יצאה לשוק ב-12 באוגוסט 1955, והפכה לסנסציה מיידית. בובות אופנה היו קיימות גם לפני בילד לילי, אבל היא עדיין הייתה מהפכנית לאותו הזמן והיא הייתה בובת האופנה הראשונה ששווקה המונית.

הבובה הגיעה בשני גדלים שונים: 12 אינץ' ו-7 אינץ'. בנוסף לבובה עצמה, ללילי היו יותר מ-150 תלבושות זמינות לקנייה - החל מביקיני ועד מעילי פרווה, והיא הגיעה יחד עם עיתון מיניאטורי של בילד.

מודעות בעיתונים עודדו גברים לקנות אותן לנשותיהם ולחברותיהם במקום פרחים. חלק מהנשים אפילו השתמשו בבובות כהשראה לתלבושות חדשות לעצמן, וזה לא היה נדיר לראות בובה של לילי במכוניות, מוצמדת ללוח המחוונים או משתלשלת מהמראה. אף על פי ששווקה בהתחלה עבור מבוגרים, נערות צעירות התלהבו מהמלתחה הרחבה של לילי ורצו לשחק איתה גם.

לילי נמכרה במדינות אחרות באירופה כמו: איטליה, סקנדינביה ובריטניה ונמכרה גם בארצות הברית תחת השם "לילי" או בתור "לילי מרלין/מרלן" ושווקה לזמן קצר לילדות קטנות.

סרט
בשנת 1958 עלה לראשונה בבתי הקולנוע הגרמניים סרט לייב אקשן בכיכובה של השחקנית הדנית אן סמירנר בתור לילי. הסרט שנקרא "Lilli – ein Mädchen aus der Großstadt" או בעברית: "לילי - הנערה מהעיר הגדולה" היה קומדיית רצח בשחור-לבן.

העלילה הציגה את לילי בתור עיתונאית מצליחה שנמצאת במרוץ נגד הזמן כדי לעזור למשטרה לעצור כומר שהפך למאפיונר ורוצח שמבריח שטרות מזויפים.

 ברבי 
בשנת 1956 רות הנדלר שהייתה מייסדת ומנהלת בכירה בחברת מאטל, וילדיה ברברה וקנת הנדלר הגיעו לשווייץ לחופשה. באותו הזמן, הנדלר כבר תכננה להכין גרסה תלת-ממדית של בובות האופנה מנייר שבתה נהנתה לשחק איתן. ברברה הצביעה על חלון ראווה בו ישבה בובת לילי על נדנדת חבל, ורות הבינה שללילי הייתה בדיוק מה שחיפשה ורכשה שלוש בובות של בילד לילי.

בשנת 1959, הופיעה לראשונה בובת אופנה מפלסטיק בגודל 11 אינץ' עם שיער בלונדיני, גפיים גמישות שאפשר להזיז ובגד ים מפוספס בשחור-לבן. הנדלר קראה לבובה הזאת "ברבי", על שם בתה, ברברה, והיא נראתה בדיוק כמו לילי.

הקרב המשפטי
ב-24 במרץ 1961, שנתיים לאחר שחרורה של ברבי, Greiner & Hausser תבעו את מאטל בבית המשפט הפדרלי בקליפורניה, בטענה שהחברה האמריקאית גנבה את הפטנט של G&H על מפרק הירך של בילד לילי, וטענו שברבי היא העתק ישיר של לילי.
בסופו של דבר, התיק יושב מחוץ לכותלי בית המשפט. 

עד 1961 כבר לא פורסמו קומיקסים חדשים של לילי, ובשנת 1964, מאטל רכשה את הזכויות לבילד לילי וייצור הבובות הגרמניות הופסק. רוב הקריקטורות והסרט שלה נשכחו, ובילד לילי לאט לאט דעכה לאלמוניות.

ריינהרד בותיין ניסה לשחזר את ההצלחה של לילי עם קומיקסים חדשים, אבל הם נתפסו כחיקוי של יצירתו הקודמת ולא זכו לאותה הצלחה.

מורשת

"בילד לילי" זכתה לכינוי "הסבתא" או "אחותה הסודית" של ברבי. מספר כתבות התייחסו אליה בתור "נערת הליווי שהפכה לברבי" או כ"עברה הפורנוגרפי של ברבי" (אף על פי שמעולם לא הייתה נערת ליווי בקומיקס או צעצוע מין).

בסך הכל יוצרו כ-130,000 בובות לילי וכיום הן נחשבות לפריטי אספנות יקרים ונחשקים.

קישורים חיצוניים

 הערות שוליים 

2025 04
קטגוריה:בובות אופנה
קטגוריה:ברבי
קטגוריה:גרמניה: המצאות